РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/381-21

21. септембар 2021. године

Б е о г р а д

ЗАПИСНИК

24. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 10. СЕПТЕМБРА 2021. ГОДИНЕ

 Седница је почела у 10 часова и 34 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Александра Томић, Јасмина Каранац, Снежана Петровић, Наташа Љубишић, Ана Белоица, Снежана Пауновић, Зоран Томић, Ивана Поповић и Војислав Вујић.

 Седници су присуствовали заменици чланова Одбора: Гојко Палалић (заменик члана Одбора Драгомира Карића), Ненад Крстић (заменик члана Одбора Тихомира Петковића), Милош Банђур (заменик члана Одбора Крсте Јањушевића), Јанко Лангура (заменик члана Одбора Весне Стамболић), Дубравка Краљ (заменик члана Одбора Угљеше Марковића), Мина Китановић (заменик члана Одбора Илије Животића) и Адријана Пуповац (заменик члана Одбора Оливере Недељковић).

 Седници су, на позив председника, присуствовали из Министарства рударства и енергетике: Зоран Лакићевић, државни секретар и Раша Којчић, помоћник министра, руководилац Сектора за нафту и гас.

 На предлог председника, Одбор је једногласно утврдио следећи

Д н е в н и р е д

1. Разматрање Основе за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текста Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, ради давања сагласности за привремену примену Споразума до ступања на снагу, коју је поднела Влада (10 број 011-1578/21 од 10. септембра 2021. године).

**Прва тачка дневног : Разматрање Основе за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текста Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, ради давања сагласности за привремену примену Споразума до ступања на снагу, коју је поднела Влада (10 број 011-1578/21 од 10. септембра 2021. године).**

 У уводним напоменама, Зоран Лакићевић, државни секретар у Министраству рударства и енергетике, истакао је да се ради о сертификацији која је потребна да би се створили услови за сертификацију Југорозгас Транспорт у складу са међународно преузетим обавезама, а све на основу међународне позиције која је за енергетику утврђена и у акционом плану припремљеном на основу преговарачке позиције са Европском унијом.

 У дискусији, народни посланици су поставили питања, изнели ставове и мишљења и дали предлоге и сугестије.

 Постављено је питање како је дошло до тога да Србијагас преузме да гради деоницу гасовода која по Споразуму припада Југоросгазу.

 Изнета је примедба да не би требало да буде пракса да се ствари овом брзином стављају на дневни ред. Потребно је да надлежни одбори имају довољно времена да проуче одређени материјал како би на њега дали одговарајућу сагласност. Образложења би требала да буду темељнија и садржајнија да би се објаснили разлози хитности.

 Изнето је мишљење да је давање одређених надлежности Југорозгасу према Споразуму иземђу СФРЈ и Русије било доста ограничавајуће у смислу садађњих захтева за раздвајање предузећа. Предузеће Србијагас је могло лако да се раздвоји обзиром да није везано међународним споразумом, а Југорозгас је дефинисан међународним споразумом и да би се извршило раздвајање Југорозгаса на транспорт и дистрибуцију треба изменити међународни споразум.

 Изнета је примедба и на то што су четири закона из области енергетике разматрано у једном дану, при чему је сваки од њих захтевао читав дан пажње.

 У одговору на постављена питања, Раша Којчић, помоћник министра, руководилац Сектора за нафту и гас изнео је да је суштина Протокола за измену Споразума да се омогући пренос имовине са Југорозгас на Југорозгас -Транспорт д.о.о који би по том моделу испунио услове за сертификацију и испунио уредбе из акционог плана који је усвојен 16.05.2021. закључком Владе. Поред тога, раздвајање делатности и пренос имовине уско су везани и за Поглавље 15. Разлог хитности је то што претходни споразум истиче 12. септембра, а Влада је 9. септембра усвојила овај закључак.

 У дискусији су учествовали Милош Банђур, Зоран Лакићевић и Раша Којчић.

 У складу са чланом 8. Закона о закључивању и извршавању еђународних уговора („Службени гласник РС“, број 32/13) и чланом 54. Пословника Народне скупштине („Службени гласник РС“, број 20/12 – пречишћен текст), а у вези са дописом Владе Републике Србије 05 Број: 337-/2021 од 10. септембра 2021. године,

 Одбор за привреду, регионални развој, трговину, туризам и енергетику, на седници одржаној 10. септембра 2021. године, донео је следећу

О Д Л У К У

1. Даје се сагласност Влади Републике Србије за привремену примену Основе за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текста Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, ради давања сагласности за привремену примену Споразума до ступања на снагу.
2. Ову Одлуку доставити Влади Републике Србије, на даљу надлежност.
3. Ову Одлуку доставити председнику Народне скупштине, ради информисања.

ПРЕДСЕДНИК

Верољуб Арсић

О б р а з л о ж е њ е

 Дописом 05 Број: 337-/2021 Влада Републике Србије је 10. септембра 2021. године доставила је Одбору Народне скупштине за привреду, регионални развој, трговину, туризам и енергетику Основу за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текста Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, ради давања сагласности за привремену примену Споразума до ступања на снагу, у складу са чланом 8. став 1. Закона о закључивању и извршавању међународних уговора.

 Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покретнут у року од 30 дана од датума његовог потписивања.

 Након разматрања предлога Владе, Одбор за привреду, регионални развој, трговину, туризам и енергетику, закључио је да постоје разлози за привремену примену Основе за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текста Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, до ступања на снагу. Протоколом ће се обезбедити правни оквир за регулисање билатералних односа.

 У складу са наведеним, Одбор за привреду, регионални развој, трговину, туризам и енергетику, одлучио је да да сагласност Влади да се Основа за закључивање Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године и текст Протокола између Владе Републике Србије и Владе Руске Федерације о уношењу измена у Споразум између Савезне владе Савезне Републике Југославије и Владе Руске Федерације о сарадњи у изградњи гасовода на територији Савезне Републике Југославије од 11. априла 1996. године, привремено примењује до ступања на снагу.

 Седница је закључена у 10 часова и 48 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић